Firea a numit la Spitalul Obregia un manager care a lucrat la Primăria lui Pandele, iar firmele cu lucrări supraevaluate au revenit! Andrian Țîbîrnă: ”Te duci la doamna Anca, te înscrii pe SEAP, câștigi”

marți, 25 iulie 2017, 6:57

S-a ajuns ca în Ayn Rand în ”Revolta lui Atlas”. Competențele și valorile profesionale s-au strâns toate în jurul primarului Pandele în Voluntari și de acolo conduc Bucureștiul.

Noul manager de la spitalul ”Obregia”, venit tot din primăria Voluntari, susține că nu și-a declarat veniturile familiei ”pentru că unele sunt confidențiale”!

Andrian Țîbîrnă nu a condus și nici n-a avut post de medic la un spital public, ci doar de colaborator sporadic.

Fără realizări în cv, Țîbîrnă a fost numit de primarul general la ”Obregia”, iar firma Bi Euromconstruct, prezentă în raporturile Curții de Conturi cu supraevaluări și lucrări fictive, a revenit!

Noile lucrări sunt și ele mai mari cu 30% față de cât estimase spitalul că vor costa.

de Mirela Neag, Răzvan Luțac și Cătălin Tolontan

Nu e decât o chestiune de timp.

Când Voluntariul se va declara principat autonom, Bucureștiul intră în criză!

Pentru că managementul orașului este asigurat de elita din Voluntari.

Dacă ei nu mai vor să ne conducă, revenim în Evul Mediu organizatoric.

Cum s-a ajuns aici?

Când Gabi Firea devine primar, ea importă de la soțul său, Florin Pandele, primarul din Voluntari, o sumedenie de competențe în urbanistică, management și sănătate.

În acest moment, Bucureștiul, orașul de care depinde 21% din PIB-ul României depinde la rându-i de o mână de capacități care au guvernat localitatea de 40.000 de locuitori condusă de Florin Pandele.

Aici, în Voluntari, câteva case în fond, pe câteva străzi, este grupată excelența.

Sănătatea bucureșteană are aceeași soartă.

Vă amintiți de ”Obregia”?

Vreme de 8 ani, spitalul de psihiatrie Obregia din Capitală a fost manageriat, cu o mână fermă și contracte ”supraevaluate și lucrări de negăsit” – esență din raportul Curții de Conturi, de către Monica Boer.

1 miliard de lei au avut buget în 2016 spitalele administrate de Primăria București

La cumpărături, Monica Boer face pereche cu directorul de achiziții Elena Faur.

Alături de alte 19 spitale bucureștene, ”Obregia” e parte din coroana de nestemate a Primăriei, clinici care cheltuiesc anual peste 200 de milioane de euro.

În martie 2017, Gazeta publică o investigație despre situația de la cel mai mare spital de psihiatrie din țară.

Și unul dintre cele mai populate din Europa de Est.

Firma cu decontări duble și lucrări fictive

Printre firmele care au livrat produse sau servicii supraevaluate sau fictive se numără și Bi Euromconstruct SRL.

Obiectul contractului: ”reparații curente”.

Dacă relația lui Euromconstruct cu ”Obregia” s-ar traduce în analize medicale, nici nu știi la ce specialitate medicală să ajungi mai repede!

S-au plătit lucrări care nu au putut fi dovedite.

Nu există devize.

Se descoperă duble decontări, în sensul în care printr-o achiziție se cumpărau bunuri care constituiau o parte a obiectului altui contract.

5,5 milioane de lei a plătit spitalul condus de Monica Boer firmei Bi Euromconstruct în 2012-2014

Firea numește în loc un manager din Voluntari

În iarna lui 2016, Gabi Firea nu reacționează la ce îi reclamă în mod repetat angajații de la ”Obregia”.

Dar se mișcă, la începutul lui 2017, atunci când cazul devine public și nu îi mai prelungește contractul Monicăi Boer.

Între timp, DNA o saltă pe Elena Faur, șefa de achiziții, mâna dreaptă a Monicăi Boer.

Iar Firea îl numește manager pe Andrian Țîbîrnă, un medic care nu a fost angajat cu carte de muncă și nu a avut nici o experiență de conducere în vreun spital public din România!

De fapt, singura practică profesională a lui a fost aceea că a primit câteva gărzi la Spitalul Fundeni.

În schimb, Andrian Țîbîrnă lucrează la Direcția de Sănătate a Primăriei Voluntari, condusă de Florin Pandele.

Localitate unde are și casa.

Asta îl recomandă să preia spitalul ”Obregia”!

Nu e prima numire din ”zona Pandele” făcută de Gabriela Firea în sistemul medical din subordine.

De fapt, întrebarea se pune invers: e cineva care nu vine din anturajul lui Pandele și să fi fost angajat pe funcție importantă în structura medicală a Primăriei?

Țîbîrnă, pe aceeași filieră ca Armeanu

În iulie 2016, primarul general îl instalează pe Eduard Armeanu ca șef la ASSMB, inițialele instituției ce coordonează toate spitalele Primăriei.

Armeanu este membru PSD în Ilfov și mâna dreaptă a Speranței Clișeru, fostul city-manager al Voluntariului, ajunsă și ea om cheie în administrația Bucureștiului.

Speranța Clișeru e nu doar mâna dreaptă a primarului Firea, ci și responsabilă cu sănătatea pe Capitală.

Când devine public că Armeanu e incompatibil, primarul îl demite.

Alt caz.

Gabriel Butnariu, fost director al Administrației Spitalelor București, a fost consilier al primarului Pandele și acum este senator PSD..

Cum ziceam.

E doar o chestiune de timp.

Când, precum în Ayn Rand în ”Revolta lui Atlas”, toate aceste valori profesionale se vor retrage în Voluntari, Bucureștiul va sucomba.

Vom deveni un oraș făă capacitățile sale de frunte.

Revenim la ”Obregia”.

Ce face Țîbîrnă, nou instalat la spital în locul lui Boer?

„Tu ești pe SEAP, te duci, câștigi!”

Managerul îl ia de mână pe patronul unei firme și-i explică felul în care poate câștiga contracte cu ”Obregia”.

Scurtul episodul Andrian Țîbîrnă – Mihai Nena (Team IT) este înregistrat audio, în câteva secunde, de către cineva din spital.

Țîbîrnă: Nu-i asta, deci eu nu fac cum a fost până acum, ca să mă înțelegi…

Nena: Am înțeles, da, nu…

Țîbîrnă: Deci. Te duci la Anca, cel mai bine. La ei, la achiziții. Cu contractul… (nu se înțelege) Lucrare acolo, lucrare acolo. Asta ce-i cu el? Prelungim pe încă o lună, Nu-i pe o lună, e pe două… Că noi din lună în lună o să prelungim până nu se anunță… Tu ești pe SEAP, te înscrii, câștigi…

Nena: Sunt pe SEAP…

Firma Team IT se conformează, merge la ”doamna Anca” și câștigă contractele.

Mai târziu, proaspăta prietenie dintre Țîbîrnă și Team IT se strică și actul se rupe.

Sunat de Gazetă, managerul Țîbîrnă nu neagă autenticitatea înregistrării, dar spune că interpretarea că ar fi sămânța unui aranjament este eronată.

Înregistrarea este, într-adevăr, neclară audio și interpretabilă ca sens.

Dar în ea apare un nume. ”Anca”.

Nume care e intersant pentru că vechea cunoștință a spitalului de psihiatrie, firma Bi Euromconstruct SRL, revine.

Noul contract, tot Bi Euromconstruct, preț mai mare decât estimatul!

La începutul lunii iulie, Spitalul Obregia publică, în SEAP, un anunț referitor la „servicii de întreținere și reparație tehnică”.

Costul estimat? 272.000 lei pentru 3 luni.

Atribuirea se face pe 6 iulie 2017.

Costul este 118.000 lei. Pe lună.

354.000 lei pe 3 luni. Cu 80.000 lei, aproape 18.000 euro, mai mult.

Bi Euromconstruct este chiar firma care i-a adus multe dintre probleme fostei conduceri!

„Doamna Anca”, experta crescută lângă Oprescu

Întrebare: cum de firmele câștigătoare sunt aceleași, deși managerul a fost înlocuit?

Pentru asta există „doamna Anca”, numele invocat de manager în înregistrare.

Cine este ”doamna Anca”?

Antoaneta-Stanca Costache este adusă la fostul Spital nr. 9 ca expertă în achiziții.

De fapt, spitalul Obregia este adus la ”doamna Anca”.

Pentru că expertul în achiziții apare la numeroase entități legate de Primăria Capitalei.

Numai de la ”Obregia”, Antoaneta-Stanca Costache ia 6.000 de lei pe lună pentru “servicii de consultanță în domeniul achizițiilor”.

Are mult mai multe contracte cu entitățile publice.

Bine pentru ea, dar nu asta este miza generală.

Bine e pentru cei inițiați ca de achiziții să se ocupe anumiți oameni, rodați în domeniu, cu legăturile făcute.

Radu Popa, băiat de încredere al lui Oprescu

„Doamna Anca” crește lângă Radu Popa.

Popa este unul dintre oamenii de încredere ai lui Sorin Oprescu, uns la ALPAB, ”Parcuri și Agrement” sau Lovituri din Buget sau Ce Dumnezeu Fac Polițiștii și Procurorii?!

Aici se dau niște lovituri legendare.

Iar ”Doamna Anca” este mîna dreaptă a lui Popa, expertă în achiziții la ALPAB.

Normal că acum i se dă responsabilitatea să vegheze achiziții în mai multe instituții, printre care și Spitalul ”Obregia”.

Lucrează în 4 locuri, 3 în subordinea PMB

După 2010, ”doamna Anca” ajunge și la Ministerul Agriculturii, iar anul 2017 o găsește, tot cu contracte tip PFA, la Palatele Brâncovenești de la Porțile Bucureștiului și Administrația Monumentelor și Patrimoniului Turistic.

Toate trei sunt în subordinea Primăriei.

Iar competența ei se extinde.

Tot în aprilie, se prezintă drept singurul candidat la concursul pentru ocuparea postului de referent de specialitate gradul I la un alt spital, Institutul de Diabet Paulescu.

Cîștigă.

Pe ea se bazează Țîbîrnă cînd explică firmelor cum să câștige pe SEAP.

„Am lucrat un an într-o direcție din Primăria Voluntari”

Managerul de la ”Obregia” Andrian Țîbîrnă discuție cu Gazeta.

– Domnule Țîbîrnă, firma Bi Euromconstruct, una care le-a atras probleme celor din vechea conducere, a revenit în spital.

– Este adevărat. Noi scoatem în fiecare lună acele servicii, de întreținere și reparare tehnică, la licitație. Pe SEAP, totul legal. Însă doar această firmă, Bi Euromconstruct, se înscrie la licitație, iar noi nu ne permitem să rămânem fără apă fierbinte sau electricitate.

– Am văzut că sumele din contract sunt mai mari decât estimările dumneavoastră.

– Să știți că suma din contract a scăzut de la lună la lună, nici nu se compară cu ce era înainte de martie. Știu și cei de la DNA, le-am zis și lor, că vin aceiași Bi Euromconstruct. Însă nu avem ce face. Nici mie nu îmi place situația. Dar totul se face legal, prin SEAP, la vedere.

– Există o înregistrare în care discutați cu Mihai Nena, șeful Team IT, în care pare că îi explicați cum câștigă o licitație…

– Nu vreau să dau explicații pentru așa ceva, fiindcă nu știu despre ce înregistrare este vorba. Dacă vorbiți despre Team IT și Mihai Nena, îmi aduc aminte ceva însă. Era un contract dezavantajos pentru spital, rupt în 7. I-am zis frumos că nu se mai face ca pe vremea cealaltă și dacă vrea, să unească acele contracte și să urmeze calea legală pentru a câștiga. Că au interpretat oameni din spital nu e treaba mea.

„Nu am trecut în declarația de avere venituri confidențiale, din privat”

– Veniturile dumneavoastră din declarația de avere sunt cei 15.000 lei pe anul 2016.

– Da. Din gărzile de la Spitalul Fundeni.

– Nu ați avut alte venituri? Am văzut că soția are declarați doar circa 30.000 lei…

– Nu, n-am avut. Am făcut doar gărzi. Soția a avut și altele, dar au fost contracte confidențiale, din domeniul privat, pe care nu am putut să le trec în declarația de avere.

-Nu contează asta, iertați-ne. Sunteți obligat de lege să treceți tot dacă lucrați într-o funcție publică.

-…

– De când sunteți medic?

– Am vechime din 1991. La Fundeni eram din 1999. Am urcat toate treptele. Am avut și o poziție de conducere…

„Câteva persoane îmi vor răul”

– Vă cunoașteți cu doamna primar Gabriela Firea? Cu domnul Pandele?

– Da. Însă doar profesional.

– Ce legături ați avut?

– Am fost director adjunct într-o direcție, cea de asistență medicală, din cadrul Primăriei Voluntari, prin 2011-2012. De-atunci mă știu cu domnul Pandele.

– Este adevărat că soția dumneavoastră este prietenă cu familia Firea-Pandele?

– Nu, informația este eronată, doar zvonuri. Haideți să vă spun: sunt 3-4-5 persoane care îmi vor răul, vor să destabilizeze totul aici. Fac parte din vechea gardă. M-au sunat și alți jurnaliști care mi-au prezentat informațiile dumneavoastră și mi-au dat dreptate după ce le-am oferit explicațiile. Eu vreau să dorm liniștit noaptea. Și aș vrea să văd și eu ce scrieți înainte să publicați.

Asta, cu articolele văzute înainte, nu se poate!

Sau se poate în altă țară.

În țara unde managerii din funcțiile publice nu-și declară veniturile familiei că nu vor, numirile din Capitală se fac pe cunoștințele dobândite într-o mică localitate șarmantă de la maginea urbei și totul se ia de la capăt.

Dar cum arată țara e o alegere a tuturor și a fiecăruia în parte.